
Παρασκευή, 21 Αυγούστου 2026
ΔΕΛΤΙΟ ΤΥΠΟΥ
Θάνατος λουόμενου στην Λευκίμμη – Αποβίβαση τραυματία επιβάτη από Ι/Φ σκάφος στην Αλόννησο – Ανεύρεση οστού στην Κίμωλο – Ανεύρεση πυρομαχικού υλικού στο Κιάτο – Σύλληψη ημεδαπού στερούμενου άδειας ικανότητας οδήγησης στον Πειραιά – Διακομιδές ασθενών
Τις μεσημβρινές ώρες χθες, ενημερώθηκε η Λιμενική Αρχή της Λευκίμμης ότι ένας 77χρονος ημεδαπός είχε χάσει τις αισθήσεις του ενώ βρισκόταν στη θαλάσσια περιοχή της παραλίας «ΜΕΛΑΧΡΙΝΟΥ» Αλυκών Λευκίμμης. Στον 77χρονο αρχικά παρασχέθηκαν από λουόμενους οι πρώτες βοήθειες με τη μέθοδο καρδιοπνευμονικής αναζωογόνησης (ΚΑΡΠΑ), με αρνητικά αποτελέσματα. Στη συνέχεια, διακομίστηκε με ασθενοφόρο όχημα του ΕΚΑΒ στο Κέντρο Υγείας Λευκίμμης, όπου διαπιστώθηκε ο θάνατός του. Από το Λιμενικό Σταθμό Λευκίμμης που διενεργεί την προανάκριση, παραγγέλθηκε η διενέργεια νεκροψίας-νεκροτομής στο Γενικό Νοσοκομείο Κέρκυρας
*****
Τις πρώτες πρωινές ώρες χθες, ενημερώθηκε η Λιμενική Αρχή της Αλοννήσου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. ότι μία 46χρονη αλλοδαπή επιβάτης (υπήκοος Ιταλίας) ιστιοφόρου (Ι/Φ) σκάφους ελληνικής σημαίας, το οποίο ήταν αγκυροβολημένο στη θαλάσσια περιοχή νησίδας «ΣΚΑΝΤΖΟΥΡΑ» Αλοννήσου, έχρηζε άμεσης νοσοκομειακής περίθαλψης. Ειδικότερα, η 46χρονη στην προσπάθειά της να μεταβεί σε έτερο σκάφος, παραπάτησε και τραυματίστηκε στο κεφάλι πέφτοντας στη θάλασσα. Αμέσως, στο σημείο μετέβη το επαγγελματικό-τουριστικό (Ε/Π-Τ/Ρ) σκάφος «ΑΞΙΟΝ ΕΣΤΙ» Ν.Π.10001, το οποίο παρέλαβε την τραυματία και την μετέφερε με ασφάλεια στο λιμάνι «ΠΑΤΗΤΗΡΙΟΥ» Αλοννήσου, από όπου διακομίστηκε με ασθενοφόρο όχημα του ΕΚΑΒ στο Κέντρο Υγείας Αλοννήσου για την παροχή πρώτων βοηθειών. Στη συνέχεια, ο 46χρονη μεταφέρθηκε εκ νέου με το (Ε/Π-Τ/Ρ) στο λιμάνι του Βόλου και ακολούθως με ασθενοφόρο όχημα του ΕΚΑΒ στο Γενικό Νοσοκομείο Βόλου «ΑΧΙΛΛΙΠΟΥΛΕΙΟ» για περαιτέρω ιατρική περίθαλψη. Προανάκριση διενεργείται από τον Λιμενικό Σταθμό Αλοννήσου.
*****
Τις μεσημβρινές ώρες την 17.08.2026, ενημερώθηκε η Λιμενική Αρχή της Κιμώλου για την ύπαρξη οστού στη θαλάσσια περιοχή «ΔΕΚΑΣ-ΕΛΛΗΝΙΚΑ» ν. Κιμώλου. Αμέσως, στο σημείο μετέβησαν στελέχη Λ.Σ.-ΕΛ.ΑΚΤ., όπου με την συνδρομή ιδιώτη δύτη, εντόπισαν και περισυνέλλεξαν ένα οστό, το οποίο προσομοιάζει με οστό κάτω άκρου. Το ανευρεθέν υλικό πρόκειται να αποσταλεί στην αρμόδια Ιατροδικαστική Υπηρεσία προς περαιτέρω εξέταση. Προανάκριση διενεργείται από το Λιμενικό Σταθμό Κιμώλου.
*****
Τις μεσημβρινές ώρες χθες, ενημερώθηκε η Λιμενική Αρχή του Κιάτου για τον εντοπισμό μίας συσκευασίας με απροσδιόριστο αριθμό μη οξειδωμένων φυσιγγίων και χειροβομβίδων στη θαλάσσια περιοχή «ΣΦΑΓΕΙΩΝ» Κιάτου Κορινθίας, πλησίον της εισόδου του αλιευτικού καταφυγίου. Από το Δ’ Λιμενικό Τμήμα Κιάτου του Λιμεναρχείου Κορίνθου σημάνθηκε και αποκλείστηκε το σημείο, ενώ παράλληλα ενημερώθηκε η αρμόδια Υπηρεσία για τις δικές της ενέργειες. 
*****
Τις πρωινές ώρες την 19.08.2026, στελέχη του Κεντρικού Λιμεναρχείου Πειραιά προέβησαν στη σύλληψη ενός 45χρονου ημεδαπού για παράβαση του άρθρου 98 του Ν. 5209/2025 του Κ.Ο.Κ. (οδήγηση στερούμενος άδειας ικανότητας οδήγησης), του άρθρου 216 του Π.Κ. (πλαστογραφία) και του άρθρου 394 του Π.Κ. ( αποδοχή και διάθεση προϊόντων εγκλήματος). Συγκεκριμένα, κατά τη διάρκεια τροχονομικών ελέγχων εντός Πύλης 4 του κεντρικού λιμένα Πειραιά, εντοπίστηκε ο 45χρονος να οδηγεί ένα Ι.Χ.Ε. όχημα στερούμενος της άδειας ικανότητας οδήγησης και της άδειας κυκλοφορίας του οχήματος, καθώς του είχαν αφαιρεθεί σε προγενέστερο χρόνο για παράβαση του Κ.Ο.Κ.. Από το Κεντρικό Λιμεναρχείο Πειραιά που διενεργεί την προανάκριση επιβλήθηκαν οι προβλεπόμενες διοικητικές κυρώσεις.
*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-29χρονης, από το λιμάνι της Δονούσας στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ V», Ν. Νάξου 67, 
-38χρονου, από το λιμάνι των Φούρνων στο λιμάνι του Αγίου Κηρύκου Ικαρίας με Περιπολικό σκάφος Λ.Σ.-ΕΛ.ΑΚΤ.,
-βρέφους 15 ημερών, από το λιμάνι των Φούρνων Κορσεών στο λιμάνι Καρλοβασίου Σάμου με Περιπολικό σκάφος Λ.Σ.-ΕΛ.ΑΚΤ.,
-60χρονου, από το λιμάνι της Σκιάθου στο λιμάνι του Βόλου, με το Ε/Γ-Α/Ψ «ΑΘΩΣ» Ν.Σ. 323, 
-85χρονης, από το λιμάνι της Σκοπέλου στο λιμάνι του Βόλου, με Περιπολικό σκάφος Λ.Σ.-ΕΛ.ΑΚΤ. 
-81χρονης, από το λιμάνι της Μυκόνου στο λιμάνι της Σύρου, με το Ε/Γ-Τ/Ρ «ΔΗΛΟΣ ΕΞΠΡΕΣ» Ν.Π. 10032 και 
-74χρονου, από το λιμάνι της Σερίφου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν. Νάξου 57.

